**POROČILO NADZORNEGA ODBORA OBČINE TRŽIČ O OPRAVLJENEM PREGLEDU**

**Pregled poslovanja občinske uprave Tržič po izbranih segmentih javnih naročil in svetovalnih storitev v letu 2019 in 2020**

KONČNO POROČILO

1. Nadzorni odbor v sestavi:

* + Andreja Potočnik, mag., predsednica odbora;
	+ mag. Alenka Bradač, članica;
	+ Anže Perčič, član;
	+ Boštjan Mešič, član;
	+ Luka Lukič, član.

2. Poročevalka: Andreja Potočnik, predsednica odbora.

3. Izvedenec: ni bilo imenovanih izvedencev.

4. Ime nadzorovanega organa: Občina Tržič, Trg svobode 18, 4290 Tržič, obcina.trzic@trzic.si.

# KAZALO

[KAZALO 5](#_Toc99103714)

[KRATEK POVZETEK 7](#_Toc99103715)

[1. Osnovni podatki o nadzoru 9](#_Toc99103716)

[1.1 Ime nadzornega organa 9](#_Toc99103717)

[1.2 Ime organa, v katerem se opravlja nadzor 9](#_Toc99103718)

[1.3 Kaj se nadzoruje 9](#_Toc99103719)

[1.4 Datum nadzora 9](#_Toc99103720)

[2. UVOD 10](#_Toc99103721)

[**2.1** **Osnovni podatki o nadzorovanemu organu** 10](#_Toc99103722)

[**2.2** **Pravna podlago za izvedbo pregleda** 10](#_Toc99103723)

[2.3 Datum in številka sklepa o izvedbi pregleda 10](#_Toc99103724)

[2.4 Namen in cilji pregleda 10](#_Toc99103725)

[2.5 Priprava poročila 10](#_Toc99103726)

[3. UGOTOVITVENI DEL 11](#_Toc99103727)

[4. PRIPOROČILA IN PREDLOGI 23](#_Toc99103728)

# KRATEK POVZETEK

Nadzorni odbor Občine Tržič (NO OT) je na svoji 26. redni seji, dne 22. januarja 2021, s sklepom št. 109-26-5 sprejel Letni program dela NO OT za leto 2021, v katerem je predviden tudi pregled poslovanja občine Tržič za izbran segment v letih 2019 in 2020.

Na 34. redni seje NO OT, dne 8.9.2021, smo člani sprejeli sklep o uvedbi postopka pregleda poslovanja občinske uprave Občine Tržič za leti 2019 in 2020 na izbranih segmentih javnih naročil in dobav svetovalnih storitev.

Na 35. redni seji NO OT, dne 29.9.2021, so predstavniki občinske uprave v zasedbi g. Klemen Srna, direktor občinske uprave, ga. Jasna Kavčič, vodja Urada za prostor in ga. Katarina Turk, sodelavka za javna naročila, predstavili gradivo in podali pojasnila na posamezna vprašanja.

V okviru 36. redne seje NO OT, ki je bila 13.10.2021, so člani pregledali predloženo dokumentacijo. Dogovorjeno je bilo, da na vprašanja, na katera predstavniki občinske uprave niso mogli odgovoriti oz. podati dodatnih pojasnil, le-ta pisno pripravijo do naslednje seje NO OT. Predstavnica občinske uprave ga. Katarina Turk je na vprašanja, ki so se nanašala na posamezna javna naročila, odgovarjala sproti.

Člani NO OT so na 37. redni seji, ki je potekala 17.11.2021, pregledali in razpravljali o predloženih pojasnilih in dokumentaciji ter se dogovorili o vsebinski razdelitvi priprave besedila osnutka poročila o pregledu.

Člani NO OT so na 38. redni seji, ki je potekala 15.12.2021, pregledali in razpravljali o predloženih pojasnilih in dokumentaciji ter se dogovorili za dopolnitve predloga osnutka poročila.

Člani NO OT so na 39. redni seji, ki je potekala 26.1.2022, sprejeli sklep o potrditvi osnutka poročila, ki se ga predloži v odziv občinski upravi.

Člani NO OT so 18.2.2022 prejeli odzivno poročilo OT. Na osnovi stališč OT so člani NO OT dopolnili osnutek poročila in pripravili predlog končnega poročila.

Na 41. redni seji NO OT, dne 16.3.2022, so člani NO OT pregledali in obravnavali predlog končnega potrdila ter potrdili končno poročilo.

# Osnovni podatki o nadzoru

##  Ime nadzornega organa

Nadzorni odbor Občine Tržič (NO OT).

##  Ime organa, v katerem se opravlja nadzor

Občina Tržič, Trg svobode 18, 4290 Tržič, obcina.trzic@trzic.si

##  Kaj se nadzoruje

Pregled poslovanja občinske uprave Tržič po izbranih segmentih javnih naročil in svetovalnih storitev v letih 2019 in 2020.

##  Datum nadzora

Nadzor se je izvajal:

- 8.9.2021 na 34. redni seji NO OT,

- 29.9.2021 na 35. redni seji NO OT,

- 13.10.2021 na 36. redni seji NO OT,

- 17.11.2021 na 37. redni seji NO OT,

- 15.12.2021 na 38. redni seji NO OT,

- 26.1.2022 na 39. redni seji NO OT,

- 16.3.2022 na 41. redni seji NO OT.

# UVOD

* 1. **Osnovni podatki o nadzorovanemu organu**

Nadzorovani organ je Občina Tržič, ki je bila v času pregleda pri svojem delu organizirana v naslednjih organizacijskih enotah oziroma uradih:

 -Urad za splošne zadeve;

 -Urad za okolje in prostor;

 -Urad za gospodarstvo in družbeno dejavnost in

 -Urad za finance.

* 1. **Pravna podlago za izvedbo pregleda**
* 32. člen Zakona o lokalni samoupravi (Uradni list RS, št. 94/07 UPB, 76/08, 79/09, 51/10, 40/12 - ZUJF);
* 40. do 55. člen Statuta Občine Tržič (Uradni list RS 19/13 in 74/15);
* Poslovnik Nadzornega odbora Občine Tržič (Uradni list RS, 82/16) in
* Sklep Nadzornega odbora Občine Tržič št 109-26-5.

##  Datum in številka sklepa o izvedbi pregleda

Na svoji 26. redni seji, dne 22.1.2020, je NO OT sprejel sklep št. 109-26-5, s katerim je v letnem načrtu svojega dela predvidel pregled zaključnega računa občine Tržič za leto 2020.

Na podlagi določb Poslovnika nadzornega odbora občine Tržič je NO izvedel pregled zaključnega računa proračuna Občine Tržič za leti 2019 in 2020.

##  Namen in cilji pregleda

Glavni namen pregleda poslovanja občinske uprave Občine Tržič po izbranih segmentih javnih naročil in svetovalnih storitev v letih 2019 in 2020 je ugotoviti zakonitost ter morebitne neučinkovitosti, negospodarnosti in nepravilnosti pri porabi javnih sredstev ter o tem izdelati poročilo z ugotovitvami in podati priporočila.

NO OT je izvajal pregled po metodi vzorčenja, kar pomeni, da smo iz celotne dokumentacije za podrobnejši pregled izbrali zgolj določene postavke, izračune in obrazložitve.

##  Priprava poročila

Pri pripravi poročila so sodelovali Andreja Potočnik, predsednica odbora, ter člani NO OT mag. Alenka Bradač, Boštjan Mešič, Luka Lukič in Anže Perčič.

# UGOTOVITVENI DEL

**Uvodni del**

Na začetku izvedbe pregleda je NO OT s strani občinske uprave prejel seznam naročil oz. evidenco izdanih sklepov o začetku postopka javnih naročil v letih 2019 in 2020. V seznamu so bili pri posameznem naročilu navedeni podatki o ocenjeni in pogodbeni vrednost, vrsti postopka ter komu je bilo naročilo oddano. Ločeno smo za leti 2019 in 2020 prejeli še seznam realizacije svetovalnih storitev, izpis konto kartice za konto 420800 (študije izvedljivosti), izpis konto kartice za konto 402008 (računovodske, revizorske in svetovalne storitve) ter izpis konto kartice za konto 402920 (sodni stroški, storitve odvetnikov, sodnih izvedencev, notarjev in drugi).

Pri pregledu omenjenih postavk smo se odločili, da podrobneje pregledamo naslednje:

* Javno naročilo: Vzpostavitev pametnih parkirišč v Tržiču.
* Izdelava idejne zasnove ureditve vodotokov za zagotavljanje poplavne varnosti območja med naselji Pristava in Žiganja vas (v nadaljevanju IDZ)
* Javno naročilo: Izvajanje geodetskih storitev za obdobje 2021- 2024.
* Način izbire in oddaje odvetniških storitev za izbrane račune: Odvetniška družba Čeferin, Stroški sodnih postopkov plačane Državnemu odvetništvu RS in Storitve dobavitelja Odvetniška pisarna Mužina, Žvipelj in partnerji), Konto kartico za konto 402920 za leto 2019 in 2020 ((sodni stroški, stor. odvetnikov, sod. izved., notarjev in drugi)
* Javno naročilo sofinanciranje nakupa gasilskega vozila gvv-1, št. 845-0001/2020, 30.9.2020
* Javno naročilo: Izdelava DGD in PZI za razbremenitev struge Križe – Zadraški most
* Javno naročilo: Izdelava in dobava praznične okrasitve starega mestnega jedra
* Javno naročilo: Prenos sej Občinskega sveta 2021
* Javno naročilo: Tiskarske storitve 2020

**Ugotovitve**

**Ugotovitev 1:**

Javno naročilo: Vzpostavitev pametnih parkirišč v Tržiču.

NO OT je pregledal dokumentacijo o oddaji javnega naročila Vzpostavitev pametnih parkirišč v Tržiču.

Ključni podatki iz sklepa o začetku postopka:

* naročnik: Občina Tržič,
* vrsta postopka: enostavni postopek,
* vrsta javnega naročila: gradnja,
* za naročilo se bo sklenilo pogodbo,
* ocenjena vrednost naročila 79.900 EUR (Brez DDV) in sicer: 1. faza 48.200 EUR; 2. faza 25.600 EUR (oboje 2021); 3. Faza 6.100 EUR (2022),
* sredstva za izvedbo naročila so zagotovljena na PP/NRP: 10108 Pametna skupnost, 60205 investicijsko vzdrževanje cest/40907001.

Naročnik je k oddaji ponudbe povabil štiri (4) ponudnike:

* Palisada sistemi, d.o.o.,
* Telekom Slovenije, d.d.,
* Elbi,
* Konica Minolta.

Do roka za oddajo ponudb je naročnik prejel dve ponudbi. In sicer:

* Telekom Slovenije, d.d.:
	+ Skupna vrednost ponudbe: 85.224,25 EUR (z DDV)
	+ Točkovanje po štirih razpisnih merilih: 30+40+17+10=97
* Palisada sistemi, d.o.o.:
	+ Skupna vrednost ponudbe: 127.929,20 EUR (z DDV)
	+ Točkovanje po štirih razpisnih merilih: 27+18+18+5=68

Naročnik je po merilih najugodnejšo ponudbo preveril še s stališča dopustnosti in ugotovil, da je ponudba dopustna. Zato je naročilo oddal ponudniku Telekom Slovenija, d.d.

Naročnik je z izvajalcem podpisal Okvirni sporazum o vzpostavitvi in vzdrževanju pametnih parkirišč v Tržiču št. 430-0012/2020.

V 6. členu navedenega sporazuma je zapisano, da je pogodbena vrednost določena s klavzulo ključ v roke in vključuje vse s predmetom naročila povezane stroške za dogovorjeno obdobje.

Naročnik je dne 18.3.2021 podpisal Aneks št.1 k okvirnemu sporazumu o vzpostavitvi in vzdrževanju pametnih parkirišč v Tržiču. Vrednost sporazuma je bila 1.380,00 EUR brez DDV.

NO OT ugotavlja sledeče:

* NO OT v spisu ne najde pojasnila zakaj je OT naročilo uvrstil v vrsto: gradnja. Že iz vsebinsko tehnične dokumentacije je mogoče razbrati, da je gradnja le manjši del vrednosti celotnega projekta. Enako se izkaže v obeh predloženih ponudbah.
* Naročnik ne pojasni po kakšnih kriterijih je izbral ponudnike, ki jih je povabil k oddaji ponudb.
* V spisu predloženi Okvirni sporazum z izbranim izvajalcem Telekom Slovenije je datiran z dnem 23.6.2020 in podpisan samo s strani naročnika, to je Občine Tržič, ne pa tudi s strani izvajalca.
* Naročnik je dne 18.3.2021 z izvajalcem podpisal aneks k obstoječemu sporazumu, kljub temu, da je v sporazumu zapisano, da je pogodbena vrednost določena s klavzulo ključ v roke in vključuje vse s predmetom naročila povezane stroške.

*Pojasnilo Občine Tržič k ugotovitvi 1:*

*V primeru javnega naročila vzpostavitve pametnih parkirišč v Tržiču gre skladno s 25. členom ZJN-3 (Uradni list RS, št. 91/15, 14/18 in 121/21) za t.i. mešano javno naročilo. To pomeni, da sta predmet naročila lahko dve ali več vrst različnih naročil (gradenj, storitev ali blaga). Če se naročnik odloči za oddajo mešanega javnega naročila s sklenitvijo ene pogodbe, potem mora pri opisu svojih potreb in zahtevanih značilnosti blaga, gradenj ali storitev, ki so predmet naročila in so objektivno neločljivi, upoštevati odločitev o tem, kaj je glavni predmet naročila. Za Občino Tržič je v konkretnem primeru glavni (primarni) predmet naročila postavitev oz. gradnja infrastrukture za vzpostavitev pametnih parkirišč. Gradbena dela, postavitev drogov, nosilne konstrukcije in obvestilne table so torej ključna za izpolnitev potrebe naročnika oz. so glavni predmet naročila za vse nadaljnje storitve, ki se izvajajo s pomočjo video senzorjev in programske opreme.*

*Za javno naročilo gradenj je treba v skladu z 2. točko prvega odstavka 2. člena ZJN-3 šteti vse tiste gradnje, ki v skladu s klasifikacijo CC-SI pomenijo zaključeno visoko ali nizko gradnjo kot celoto, ki je samozadostna pri izpolnjevanju določene gospodarske ali tehnične funkcije, kot tudi eno ali več dejavnosti, ki so zajete v Seznamu dejavnosti, ki je Priloga II Direktive 2014/24/EU in Priloga I Direktive 2014/25/EU na področju gradenj.*

*V skladu z 8. členom Direktive 2014/24/EU se za javno naročilo gradenj šteje naročilo, čigar predmet zajema izvedbo dejavnosti s seznama v Prilogi II, čeprav javno naročilo zajema tudi opravljanje drugih storitev, potrebnih za izvedbo teh dejavnosti. Po Prilogi II Direktive 2014/24/EU bi predmetno naročilo šteli pod oznako 45,34 Druge inštalacije pri gradnjah, ki pod 45316000 zajemajo vgradnjo sistemov osvetlitve in signalizacije za ceste, železnice, letališča ter pristanišča.*

*V skladu s klasifikacijo CC-SI bi predmetno naročilo šteli v sklop gradbeno inženirskih objektov, kamor pod oznako 2111 21110 spada prometna signalizacija in prometna oprema ter cestne inštalacije in tehnične naprave in drugi objekti, namenjeni varnosti prometa, zaščiti ceste ter zemljišč in objektov vzdolž ceste pred vplivi prometa.*

*Kot že predhodno pojasnjeno gre v primeru konkretnega naročila za t.i. mešano naročilo, katerega različni deli so objektivno neločljivi, saj le skupaj predstavljajo funkcionalno zaključeno celoto. V primeru take vrste naročil nas javnonaročniška zakonodaja usmerja, da je potrebno upoštevati pravno ureditev na podlagi glavnega predmeta navedenega naročila, kar pa ni nujno (ocenjena) vrednost posamezne vrste dela naročila. Kadar se naročnik odloči za oddajo javnega naročila s sklenitvijo enotne pogodbe, se upoštevajo pravila za mešano javno naročilo, ki iz tega sledi, ne glede na vrednost delov, za katere bi sicer veljale različne pravne ureditve. Hkrati želimo opozoriti tudi, da morebitna razdelitev naročila na več različnih sklopov (npr. posebej storitve in posebej gradnja) ne bi sledila niti temeljnemu načelu gospodarnosti, učinkovitosti in uspešnosti, kar je tudi eden izmed temeljnih načel javnega naročanja, h katerim smo naročniki zvezani.*

*Naročnik je pred izvedbo postopka javnega naročila vzpostavitve pametnih parkirišč v Tržiču, izvedel tržno raziskavo. Opravil je pregled dokumentacije z zbiranjem informacij prek interneta in e-pošte, udeležil se je konferenc in seminarjev. Za naročnika je bilo pomembno predvsem pridobiti celovito rešitev oz. t.i. rešitev na ključ, ki združuje tako postavitev konstrukcij in drogov, kot tudi namestitev senzorjev za spremljanje zasedenosti parkirišč. Pridobljene informacije so mu bile v pomoč pri opredelitvi inovativne rešitve predvsem v tem smislu, da bi naročnik pridobil celovito rešitev vzpostavitve pametnih parkirišč.*

*Prilagamo od obeh strank podpisani Okvirni sporazum z izbranim izvajalcem Telekom Slovenije.*

*Naročnik je med izvedbo 1. faze vzpostavitve pametnih parkirišč ugotovil, da nima natančnega izrisa tlorisa parkirišč v programu AutoCAD za potrebe aplikacije štetja parkirnih mest na lokacijah oz. parkiriščih, predvidenih v 2. fazi. Storitev izrisa tlorisa parkirišč je dodatno naročil izvajalcu s podpisom aneksa k obstoječemu sporazumu. Izris tlorisa ni bil predmet naročila, zato gre za dodatna dela, ki se smatrajo za pozneje naročena dela. Prilagamo uradni zaznamek z opredelitvijo problema in podlago.*

Odgovor NO OT:

NO OT sprejema pojasnilo OT k ugotovitvam. NO OT na osnovi pojasnila ugotavlja, da je OT pri opredelitvi vrste javnega naročila ravnal v skladu z relevantno zakonodajo (ZJN-3), ki naročniku dopušča, da samostojno presodi kateri je glavni del naročila ne glede na vrednost ali vsebinski fokus. Ravno tako je podal ustrezna pojasnila in dokazila k ostalim navedenim ugotovitvam.

**Ugotovitev 2:**

Izdelava idejne zasnove ureditve vodotokov za zagotavljanje poplavne varnosti območja med naselji Pristava in Žiganja vas (v nadaljevanju IDZ)

Naročnik Občina Tržič je dne 23.10.2018 k oddaji ponudbe za izdelavo IDZ povabil dva (2) ponudnika:

* Gorenjska gradbena družba, d.d. (v nadaljevanju GDD)
* Tempos d.o.o. (V nadaljevanju Tempos)

K povabilu je priložil projektno nalogo z vsebinskim opisom in navodili za pripravo ponudbe.

Rok za oddajo ponudb je bil 29.10.2018.

Oba ponudnika sta v roku predložila ponudbi in sicer:

* GDD:
	+ Vrednost ponudbe: 12.444 EUR z DDV
	+ Rok izvedbe: 60 dni po potrditvi naročila
* Tempos:
	+ Vrednost ponudbe: 11.590 EUR z DDV
	+ Rok izvedbe: 30 dni od naročila.

Naročnik je dne 26.10.2018 izbral najugodnejšega ponudnika po kriteriju najugodnejše cene, to je podjetje Tempos.

Denarna sredstva za izvedbo naročila so bila zagotovljena na postavki 60801 Ukrepi za izboljšanje poplavne varnosti.

NO OT ugotavlja, da v spisu ne najde kriterijev po katerih je OT izbrala potencialna ponudnika, ki ju je povabila k predložitvi ponudbe. Ustno pa je predstavnica OT razložila, da so k predložitvi ponudbe povabili podjetja s katerimi imajo že izkušnje iz preteklosti in za katere smatrajo, da so sposobna izvesti naročilo. Včasih pa se odločajo tudi na osnovi priporočil.

*Pojasnilo Občine Tržič k ugotovitvi 2:*

*Nadzorni odbor Občine Tržič (v nadaljnjem besedilu: NO OT) v zadevi (spisu, op. a.) ni našel kriterijev po katerih je občinska uprava izbrala potencialna ponudnika, ki ju je povabila k predložitvi ponudbe, ker v primerih, ko gre za naročila pod mejnimi vrednostmi za objavo na portalu javnih naročil, v materializirani obliki ne obstajajo. Kot je bilo že pojasnjeno, so merilo za izbor ponudnika, kateremu se pošlje povpraševanje, izkušnje s ponudnikom iz preteklosti, ocena ponudnika, da je sposoben izvesti naročilo in priporočila drugih subjektov za posameznega ponudnika.*

Odgovor NO OT:

OT pojasnjuje, da v skladu z aktualno zakonodajo ni dolžan navajati kriterijev za izbiro potencialnih ponudnikov za naročila pod mejno vrednostjo za objavo na portalu javnih naročil. Hkrati pa navaja, da kljub vsemu upošteva neke kriterije na osnovi katerih se je odločil, da povabi določene ponudnike k oddaji ponudbe. Zato NO OT smatra, da bi OT z namenom transparentnosti, sledljivosti in spoštovanja načela odgovornosti v dokumentacijo (spis) predmetnega naročila lahko predložil sklep oziroma izjavo o razlogih za izbiro potencialnih ponudnikov, ki jih povabi k oddaji ponudbe.

**Ugotovitev 3:**

Javno naročilo: Izvajanje geodetskih storitev za obdobje 2021- 2024.

NO OT je pregledal dokumentacijo o oddaji javnega naročila Izvajanje geodetskih storitev za obdobje 2021-2024.

Ključni podatki iz sklepa o začetku postopka:

* naročnik: Občina Tržič,
* vrsta postopka: javno naročilo, naročilo male vrednosti,
* vrsta javnega naročila: storitev,
* za naročilo se bo sklenilo pogodbo,
* ocenjena vrednost naročila 130.000 EUR (Brez DDV)
* sredstva za izvedbo naročila so zagotovljena na PP/NRP: 60224 Geodetska dela.

Naročnik je objavil javno naročilo na portalu eJN 1.9.2020.

Naročnik je prejel 5 ponudb (zapisnik o odpiranju ponudbi z dne 30.9.2020):

* Ljubljanski urbanistični zavod d.d.
* Geograd podjetje za geodetske storitve, d.o.o.
* Dobrovita Družba za usposabljanje in zaposlovanje invalidov d.o.o.,
* Geodetska družba, geodezija, informatika in storitve, d.o.o.
* Protim Ržišnik Perc arhitekti in inženirji d.o.o.

Naročnik je ocenil vseh pet ponudb, z dne 30.9.2020, po sledečih kriterijih: ponudnikova cena z DDV, število upoštevanih referenčnih poslov, nižja cena, reference nominiranega kadra, odmera javne ceste v neprekinjeni dolžini vsaj 300 m, elaborat geodetskih storitev. Najvišjo oceno je dobilo podjetje Protim Ržišnik Perc d.o.o. Odločitev o oddaji javnega naročila je bila sprejeta dne 12.10.2020.

Naročnik je z izvajalcem podpisal Okvirni sporazum o izvedbi geodetskih storitev na območju občine Tržič v obdobju 2021-2024. št. 353-0054/2020, z dne 3.12.2020.

Predmet pogodbe je sukcesivnega izvajanja geodetskih storitev, določenih s predpisi o izvajanju geodetske dejavnosti, zlasti geodetskih posnetkov oz. načrtov, vpisov stavb v kataster stavb, izdelava elaboratov za evidentiranje stavb, popravki elaboratov za evidentiranje stavb, določitev zemljišč pod stavbo, ureditev mej, parcelacije, zakoličbe ipn.

Pri nadzoru je bilo ugotovljeno da je naročnik preveril pravilnost in ustreznost priloženih referenc.

NO OT na podlagi pregledane dokumentacije in dodatnih pojasnil, pridobljenih na sejah na katerih je bila obravnavana ta tematika, nima pripomb in ni ugotovil nepravilnosti.

**Ugotovitev 4:**

Način izbire in oddaje odvetniških storitev za izbrane račune: Odvetniška družba Čeferin, Stroški sodnih postopkov plačane Državnemu odvetništvu RS in Storitve dobavitelja Odvetniška pisarna Mužina, Žvipelj in partnerji), Odvetniške storitve dobavitelja »Tischler & Tischler Rechtsanwaelte GmbH

Občina je glede izbire odvetniških storitev pojasnila, da je naročanje pravnih storitev v Zakon o javnem naročanju (Uradni list RS, št. 91/15 in 14/18; v nadaljevanju tudi ZJN-3) opredeljeno kot izjema od uporabe določil ZJN-3, in sicer v 27. členu.

Ne glede na določeno izjemo Občina Tržič pojasnjuje, da z največjo možno skrbnostjo izvaja naročila pravnih storitev in naroča pravne storitve glede na posamezen specifičen predmet pravne storitve, in sicer pri izvajalcih, za katere se na podlagi preteklega sodelovanja, preučitve trga, izvedenih referenčnih poslov ali na podlagi poizvedovanja oceni, da so sposobni kvalitetno in učinkovito izvesti predmetne pravne storitve. Čim več pravnih zadev rešujejo v okviru razpoložljivih kadrovskih zmožnosti znotraj občinske uprave Občine Tržič. Pri naročanju pravnih storitev gre za specifično področje, kjer zaradi nepredvidljivosti postopkov večinoma ni možno opredeliti obsega predmeta naročila, kadar pa je, pa ga poskusimo opredeliti, da je znan celoten obseg storitev. Pri plačilu Državnemu odvetništvu Republike Slovenije ni šlo za naročilo pravnih storitev, temveč za plačilo pravdnih stroškov na podlagi pravnomočne sodbe.

Odvetniške storitve izvajalca »Tischler & Tischler Rechtsanwaelte GmbH«, s sedežem v Celovcu, so izbrali na priporočilo odvetnika Janeza Kikla, ki je Občino Tržič zastopal v postopkih izterjave neplačanih najemnin najemnikov občinskih nepremičnin, ki živijo v Sloveniji. Za tiste neplačnike, ki so se odselili v Avstrijo in se s tem želeli izogniti poplačilu dolga, pa nas v tujini ne more zastopati, zato so na podlagi ustnih poizvedovanj izbrali odvetniško družbo v tuji državi, ki ima sedež relativno blizu. Odvetnik dr. Janko Tischler, s katerim so vzpostavili kontakt, ne samo da je uspešen pri izterjavah po zakonodaji tuje države, ampak tudi govori slovensko, kar olajša komunikacijo z njim. S tem so zagotovili, da se je postopek izterjave proti dolžniku, ki se je odselil v Avstrijo, tudi izpeljal in je prišlo do delnega poplačila dolga.

Računi odvetnika Tischlerja se nanašajo na: stroške zastopanja upnika proti dolžniku – bivšemu najemniku poslovnega prostora v pravdnem postopku v višini 432,51 EUR, sodna taksa v višini 77,90 EUR in 107,00 EUR v isti zadevi. Višina terjatve proti dolžniku skupaj s stroški sodnega postopka je v tem primeru znašala 2.508,76 EUR, izterjano je bilo 1.323,30 EUR, strošek izterjave je bil 617,41 EUR. Račun v znesku 23,40 EUR se nanaša na plačilo ustavitve postopka proti najemnici občinskega stanovanja, ki se je septembra 2019 preselila v Avstrijo, do konca leta 2019 pa poravnala vse obveznosti do upnice Občine Tržič. Tega zneska v višini 23,40 EUR od bivše najemnice občina ni terjala, ker bi stroški ponovnega postopka na sodišču v Avstriji znašali več kot 500 EUR.

NO OT na podlagi pregledane dokumentacije in dodatnih pojasnil, pridobljenih na sejah na katerih je bila obravnavana ta tematika, ni ugotovil nepravilnosti.

**Ugotovitev 5:**

Javno naročilo sofinanciranje nakupa gasilskega vozila gvv-1, št. 845-0001/2020, 30.9.2020

NO OT je pregledal dokumentacijo v zvezi z oddajo javnega naročila za nakup gasilskega vozila za PGD Brezje, ki ga je izvedla Občina Tržič in tudi prispevala znatni del finančnih sredstev za nakup.

Tehnične zahteve in oceno vrednost nakupa vozila je pripravilo PGD Brezje. V dopisu občinske uprave so navedli oceno vrednosti v višini 174.000,00 €.

Občina Tržič se je zavezala za sofinanciranje 70% vrednosti, za kar so bila rezervirana sredstva – proračunska postavka 70305 (41004017)– Dejavnost gasilske zveze in društev za leti 2020 in 2021.

Občina Tržič je sklep o začetku javnega naročila sprejela na podlagi 66. člena Zakona o javnem naročanju (UL RS 91/15), številka sklepa je JN št. 44-2020, datum 6.10.2020.

V objavi javnega naročila je navedeno, da imajo ponudniki na podlagi 73. člena ZJN možnost oddaje ponudbe v dveh sklopih, in sicer za vozilo in nadgradnjo in gasilsko reševalno opremo.

Priloga sprejetemu sklepu je - specifikacija cene za GVV-1 za PGD Brezje, z dne 8.7.2020 in pooblastilo za izvedbo JN PGD do Občine Tržič (odlaga UL RS 91/15 in 14/18).

Občina Tržič je za izvedbo razpisa s sklepom 6.10.2020 ustrezno imenovala komisijo, ki je objavila javni razpis z uporabo odprtega postopka – Nakup in dobava gasilskega vozila GVV-1, november 2020. Datum objave razpisa je 13.11.2020, številka spisa 430-0033/2020/4(402), na EU portalu.

V razpisni dokumentaciji so bila objavljena tudi merila za izbor, in sicer: cena, tehnične rešitve ter garancijska doba.

Rok za oddajo ponudbe je bil do 16.12.2020, do 9.00 ure.

V času trajanja razpisa je bila 8.12. objavljena spremembe dokumentacije zaradi pogoja 9 – omejevanje ponudnikov s certifikati.

Na objavljeni razpis je prispela samo ena ponudba podjetja Gasilska vozila Pušnik d.o.o. Na poziv razpisne komisije je ponudnik moral dostaviti še ESPD obrazec. Poročilo o odpiranju ponudb je bilo podpisano 11.1.2021, ko je bila dokumentacija dopolnjena.

Odločitev o oddaji naročila je bila sprejeta 12.1.2021. Isti dan je bilo tudi objavljeno javno naročilo pod oznako objave JN JN007120/2020-C01.

Z izvajalcem je bila 25.1.2021 podpisana pogodba v vrednosti prejete ponudbe – t.j. 174.206,24 € z DDV.

NO OT na podlagi pregledane dokumentacije in dodatnih pojasnil, pridobljenih na sejah na katerih je bila obravnavana ta tematika, ni ugotovil nepravilnosti. Komentar pa je smiseln k ugotovljenemu dejstvu, da je prispela samo ena ponudba. Vendar NO OT ni kompetenten za presojanje postavljenih tehničnih zahtev, ki bi lahko omejila nabor ponudnikov. Na drugi strani je trg gasilskih vozil v Sloveniji relativno majhen in realno večjega števila ponudb ni mogoče pričakovati.

**Ugotovitev 6:**

Javno naročilo: izdelava DGD in PZI za razbremenitev struge Križe – Zadraški most

Predhodno dokumentacijo IDZ je tudi izdelalo podjetje Tempos d.o.o. Št. projekta 140/2018, datiran januar 2019, na podlagi projektne naloge št. 430-0025/2020, datirana julij 2020.

Postopek tega javnega naročila je bil izpeljan v skladu z veljavnim internim aktom Občine Tržič – Navodila za oddajo naročil Občine Tržič, ki veljajo od 1.11.2018 (številka 010-0001/2015, 9.10.2018). Podlaga za sprejem takšnega akta je 66. člen Zakona o javnem naročanju (UL 91/15). Ta za gradnje v vrednosti 20.000,00 € - 40.000,00 € določa uporabo enostavnega postopka.

Občina je zagotovila sredstva na proračunski postavki NRP 41807001 – Ukrep.

Sklep o začetku oddaje javnega naročila št. 35/2020 je bil izdan z dnem 5.8.2020.

Občina Tržič je 10.8.2020 trem potencialnim ponudnikom: Gorenjska gradbena družba, Tempos in Planing poslala vabilo k oddaji ponudbe (dokument 430-0025/2020 (201), z dne 10.8.2020). Izbrana so bila na podlagi preverjanja zaposlitve ustreznih kvalificiranih projektantov, referenc na podobnih delih in dobrih izkušnjah iz preteklega poslovnega sodelovanja.

Vsa tri podjetja so ponudbe poslala. Iz Zapisnika o odpiranju in ocenjevanju ponudb s predlogom za izbiro, datum 18.8.2020 je razvidno, da je bil izbran najugodnejši ponudnik.

Med Občino Tržič in izvajalcem je sklenjena pogodba št. 355-0001/2020 (201), dne 27.8.020, v vrednosti 38.800,00 € brez DDV.

NO OT na izvedeni postopek ni ugotovil nepravilnosti. Glede na vrednost predmeta javnega naročila (samo DGD in PZI dokumentacija), ki je na meji, ko jo še dopušča uporaba enostavnega postopka, pa bi bilo smiselno k oddaji ponudbe pozvati še katero podjetje.

**Ugotovitev 7:**

Javno naročilo: Izdelava in dobava praznične okrasitve starega mestnega jedra

NO OT je pregledal dokumentacijo v zvezi z oddajo javnega naročila za izdelavo in dobavo praznične okrasitve starega mestnega jedra, ki ga je izvedla Občina Tržič.

Ključni podatki iz sklepa o začetku postopka:

* naročnik: Občina Tržič, 29.9.2020
* vrsta postopka: javno naročilo, enostavni postopek,
* vrsta javnega naročila: blago,
* za naročilo se bo sklenilo pogodbo,
* ocenjena vrednost naročila 39.990,00 EUR (Brez DDV)
* sredstva za izvedbo naročila so zagotovljena na PP/NRP: 60214 Praznična okrasitev naselij – po specifikaciji.

2.10.2020 je bilo s strani uslužbenca Občine Tržič poslano vabilo k oddaji ponudbe za izdelavo praznične okrasitve starega mestnega jedra Tržiča po priloženem popisu.

Občina Tržič je predvidela naročilo oddati ponudniku, ki bo izbran na podlagi merila najnižje cene. Rok plačila je 30 dni od izstavitve računa na podlagi pogodbe, ki je bila dodana v priponki vabilu k oddaji ponudbe. Ponudbe so zbirali do srede, 7.10.2020, do 12. ure.

Iz zapisnika o odpiranju ponudb z dne 7.10.2020 je razvidno, da se je na vabilo odzval en ponudnik in sicer KM Concept GmBH, Graben 19, Wiena, ki je ponudil ceno 34.042,14 EUR (brez DDV). Pogodba je bila podpisana dne 12.10.2020. Dne 15.10.2020 je bilo poslano dodatno povpraševanje na podjetje KM Concept GmBH za dokup okrasitve na določenih lokacijah. Ponudba je bila posredovana uslužbencu Občine Tržič še isti dan, vrednost ponudbe je znašala 5.709,30 EUR (brez DDV). Končna vrednost oddanega naročila ja tako znašala 39.751,44 EUR (brez DDV).

Dokumentaciji v spisu je priložen tudi primopredajni zapisnik, iz katerega je razvidno, da je bila dobava in primopredaja praznične osvetlitve ustrezna. Dobava se je izvajala v 3 fazah, in sicer prva faza do 1.11.2020, druga do 4.12.2020 in tretja faza do 11.12.2020. Vse dobave so bile izvedene v roku oz. predčasno, računi so bili izdani po dobavi blaga.

NO OT ugotavlja, da iz elektronskega sporočila uslužbenca z dne 2.10.2020 ni razvidno, katerim ponudnikom je bilo poslano vabilo k oddaji ponudbe. Občina se je odločila, da po prejemu prve ponudbe ponudniku pošlje dodatno povpraševanje za posamično okrasitev - po specifikaciji. Končna dosežena skupna cena za izvedbo okrasitve znaša 39.751,44 €, ocenjena vrednost naročila je bila 39.900,00 €, kar lahko nakazuje na dogovor med strankama.

*Pojasnilo Občine Tržič k ugotovitvi 7:*

*NO OT prilagamo dokazilo iz katerega je razvidno katerim ponudnikom so bila poslana povabila k oddaji ponudbe.*

*Domnev NO OT glede morebitnega »dogovora med strankama« brez konkretizacije tovrstnega dogovora ni mogoče pojasnjevati.*

Odgovor NO OT:

NO OT nima dodatnih pripomb na pojasnilo in poslano dokumentacijo.

**Ugotovitev 8:**

Javno naročilo: Prenos sej Občinskega sveta za leto 2021

NO OT je pregledal dokumentacijo v zvezi z oddajo naročila za prenos sej Občinskega sveta za leto 2021.

Naročnik je k oddaji ponudb z ocenjeno vrednostjo 4.800,00 eur brez DDV dne 17.12.2020 povabil tri (3) ponudnike:

* Vprašaj d.o.o.,
* Spletni prenosi v [živo.si](http://xn--ivo-b3a.si/),
* ATM Elektronik d.o.o..

Rok za oddajo ponudb je bil 28.12.2020. Do omenjenega roka je naročnik prejel ponudbo samo od podjetja Vprašaj d.o.o. v znesku 8.000,00 eur brez DDV. Ker preostali dve podjetji nista oddali ponudb, je Občina Tržič sklenila pogodbo za prenos sej Občinskega sveta za leto 2021 s podjetjem Vprašaj d.o.o., v znesku 8.000 eur.

NO OT na podlagi pregledanega spisa ni ugotovil nepravilnosti. Je pa edina pridobljena ponudba bistveno odstopala od ocenjene vrednosti. Slednja je bila lahko neobičajno nizko ocenjena, kar bi utegnilo ostale ponudnike odvrniti od oddaje ponudb.

*Pojasnilo Občine Tržič k ugotovitvi 8:*

*Ponudniki niso seznanjeni s podatkom o ocenjeni vrednosti, saj gre za interni podatek, razviden zgolj v internem dokumentu, to je v sklepu o začetku postopka.*

Odgovor NO OT:

NO OT sprejema pojasnilo OT.

**Ugotovitev 9:**

Javno naročilo: Tiskarske storitve 2020

NO OT je pregledal dokumentacijo v zvezi z javnim naročilom za izdelavo in dobavo tiskovin za leto 2020, ki jih je naročila Občina Tržič.

Ključni podatki iz sklepa o začetku postopka:

* naročnik: Občina Tržič,
* vrsta postopka: javno naročilo, enostavni postopek,
* za naročilo se bo sklenil okvirni sporazum,
* ocenjena vrednost naročila 18.131,97 EUR brez DDV,
* sredstva za izvedbo naročila so zagotovljena na PP/NRP: 40370 Prireditve-tradicionalni spominski dogodki, 30701 Delovanje Dovžanove soteske in RIS Dolina, 30101 Sofinanciranje programov LAS LEADER CLLD, 30300 Spodbujanje razvoja turizma, 30301 Turistične prireditve in dogodki, 30605 Delovanje TPIC-a, 40340 Delovanje Kulturnega centra Tržič, 10500 Prazniki, reprezentanca, protokol, 60213 Ukrepi trajnostne mobilnosti, 60203 Vzdrževanje cest.

Naročnik je 28.1.2020 k oddaji ponudbe s specifikacijo tiskovin povabil  tri (3) ponudnike:

* Tiskarna Uzar d.o.o.,
* Kara d.o.o.,
* Grafika plus d.o.o.

Rok za oddajo ponudb je bil 30.1.2020. Naročnik je prejel tri ponudbe:

* Tiskarna Uzar d.o.o., vrednost ponudbe 14.441,52 EUR z DDV,
* Kara d.o.o., vrednost ponudbe 17.647,28 EUR z DDV,
* Grafika plus d.o.o., vrednost ponudbe 15.358,70 EUR z DDV.

Naročnik je 31.1.2020 na podlagi merila najnižja cena izbral dva ponudnika, Tiskarna Uzar d.o.o. in Grafika plus d.o.o., s katerima je sklenil okvirni sporazum za izvajanje tiskarskih storitev za leto 2020, v vrednosti 17.000 EUR brez DDV. OT je pojasnila, da so okvirni sporazum podpisali z dvema najugodnejšima ponudnikoma, da v primeru, ko najugodnejši ponudnik ne more zagotoviti posamezne tiskovine v roku, le to lahko potem naročijo pri drugem najugodnejšem ponudniku.

NO OT pri pregledu dokumentacije ni ugotovil nepravilnosti.

# PRIPOROČILA IN PREDLOGI

**Priporočilo št. 1 (veza ugotovitev št. 2)**

NO OT priporoča, da OT v prihodnje v postopek izvedbe naročila male vrednosti uvede tudi sklep oziroma zaznamek z utemeljitvijo razloga za povabilo konkretnih ponudnikov k oddaji ponudbe. Čeprav tega po zakonodaji ni dolžan storiti, bi to prispevalo k transparentnosti, sledljivosti in spoštovanju načela odgovornosti pri izvedbi naročil male vrednosti.

***predsednica nadzornega odbora***

***Andreja Potočnik, l.r.***

* mag. Alenka Bradač, članica
* Boštjan Mešič, član
* Anže Perčič, član
* Luka Lukič, član

Tržič, 16.03.2022